Juffrou groet onderwys ná meer as 30j. | Netwerk24
Juffrou groet onderwys ná meer as 30j.
Ná meer as 30 jaar in die onderwys tree Hannerie van Niekerk van die Hoërskool Martin Oosthuizen in Kakamas vanjaar af.
Hannerie van Niekerk wat ná meer as 30 jaar as onderwyser aftree.
Dit is die einde van 'n onderwysreis wat in die Vrystaat begin het.
Met 'n BA-graad in tale, 'n BEd-graad en 'n Hoër Onderwysdiploma agter haar naam, het sy haar loopbaan in 1986 aan die Hoër Landbouskool in Kroonstad begin. Daarna het sy by die Laerskool Truida Kestell in Bethlehem gewerk.
Vir die afgelope 25 jaar het sy hoofsaaklik Engels aan die Hoërskool Martin Oosthuizen gegee. Sy en die skool is gereeld vereer vir die beste matriekuitslae in Engels in die Z.F. Mgcawu-streek.
Hierdie prestasie is sprekend van Van Niekerk se toewyding aan die skool en haar leerlinge. Soos baie ander onderwysers het haar werkdag nie gestop wanneer die skoolklok lui nie en was haar pligte nie tot die oordra van boekekennis beperk nie.
Ondanks haar vaardighede as onderwyser en haar onvermoeide pogings om haar leerlinge goeie lesers en skrywers te maak, is dit sekerlik nie waarvoor sy die beste onthou sal word nie.
Personeel wat oor die jare heen saam met haar skoolgehou het, is dit eens dat sy onthou sal word vir haar liefde vir haar leerlinge, die energie wat sy ingesit het om die beste uit elkeen van hulle as 'n mens te haal, haar skerp sin vir humor en haar pienk klaskamers.